google/wiki40b huggingface dataset:
Η Άνοιξη (τοιχογραφία)

Περιγραφή

Στην τοιχογραφία της Άνοιξης εικονίζεται το βραχώδες τοπίο της Στρογγύλης (Σαντορίνη), πριν την Μινωική έκρηξη. Τα βράχια έχουν απροσδόκητα σχήματα και παρουσιάζονται σε τρία χρώματα: κίτρινα, κόκκινα και μπλε, το οποίο θεωρείται ότι δηλώνει την ηφαιστειακή τους προέλευση.
Στις κορυφές και στις πλαγιές των βουνών έχουν ζωγραφιστεί ερυθροί ανθισμένοι ή μισοανοιγμένοι κρίνοι με χρυσοκίτρινους μίσχους και στήμονες. Οι κρίνοι φύονται ανά τρεις. Θεωρείται ότι οι κρίνοι είναι της ποικιλίας Lilium Chalcedonicum (κόκκινος κρίνος), η οποία είναι κοινή στην Ελλάδα και ειδικά στα νησιά του Αιγαίου. Υπάρχει, πάντως, και η άποψη ότι τα κρίνα είναι Pancratium Maritimum L. (κρίνος της θάλασσας), τα οποία φυτρώνουν ακόμα στην Σαντορίνη τα καλοκαίρια. Τα κρίνα αυτής της ποικιλίας είναι λευκά, αλλά θεωρείται ότι ο ζωγράφος τα απέδωσε με κόκκινο χρώμα για να ξεχωρίζουν από το λευκό φόντο.
Τα στελέχη των κρίνων απεικονίζονται να κάμπτονται στις κορυφές των βράχων εξαιτίας του ανέμου και στις πλαγιές εξαιτίας της επίδρασης της βαρύτητας.
Στον ουρανό ερωτοτροπούν δύο ζευγάρια από τα συνολικά επτά χελιδόνια Hirundo Rustica της τοιχογραφίας: δύο χελιδόνια ερωτοτροπούν στον βόρειο τοίχο, δύο στον δυτικό, καθώς ένα πετάει προς το μέρος τους, ενώ στο νότιο δύο πετάνε προς την αντίθετη κατεύθυνση. Από το ζευγάρι του δυτικού τοίχου, το ένα χελιδόνι πετάει κανονικά, ενώ το άλλο ανάστροφα. Παρότι γενικά είναι αποδεκτό ότι τα δύο ζεύγη χελιδονιών ερωτοτροπούν, κάτι που συνάδει και με το ύφος και το θέμα της τοιχογραφίας, έχει διατυπωθεί και η άποψη ότι είναι αρσενικά χελιδόνια που μάχονται για κυριαρχία.
Στο πάνω τμήμα του δωματίου υπάρχει ράφι. Στο βόρειο τοίχο υπάρχει μικρή θυρίδα επικοινωνίας πρός άλλο χώρο. Το πάνω μέρος των τοίχων είναι ζωηρό κόκκινο.
We Sold Our Soul for Rock 'n' Roll

Τραγούδια

LP 1

1. Black Sabbath (Iommi, Osbourne, Butler, Ward) - 6:19

2. The Wizard (Iommi, Osbourne, Butler, Ward) - 4:24

3. Warning (Dunbar/Dmochowski/Hickling/Moorshead) - 10:28

4. Paranoid (Iommi, Osbourne, Butler, Ward) - 2:53

5. War Pigs (Iommi, Osbourne, Butler, Ward) - 7:55

6. Iron Man (Iommi, Osbourne, Butler, Ward) - 5:58

7. Wicked World (Iommi, Osbourne, Butler, Ward) - 4:47
LP 2

8. Tomorrow's Dream (Iommi, Osbourne, Butler, Ward) - 3:11

9. Fairies Wear Boots (Osbourne, Butler) - 6:13

10. Changes (Iommi, Osbourne, Butler, Ward) - 4:44

11. Sweet Leaf (Iommi, Osbourne, Butler, Ward) - 5:05

12. Children of the Grave (Iommi, Osbourne, Butler, Ward) - 5:18

13. Sabbath Bloody Sabbath (Iommi, Osbourne, Butler, Ward) - 5:45

14. Am I Going Insane (Iommi, Osbourne, Butler, Ward) - 4:16

15. Laguna Sunrise (Iommi, Osbourne, Butler, Ward) - 2:55

16. Snowblind (Iommi, Osbourne, Butler, Ward) - 5:33

17. N.I.B. (Iommi, Osbourne, Butler, Ward) - 6:08
Σιλά

Πλοκή

Η ιστορία ενός μεγάλου έρωτα που ξεκινά με ένα γάμο που δεν έπρεπε να γίνει. Η Τουρκία του σήμερα συγκρούεται με τους άγραφους νόμους της παράδοσης. 
Η Σιλά, μια όμορφη, σύγχρονη κοπέλα, πέφτει στα δίχτυα μιας εφιαλτικής παγίδας... Η ειδυλλιακή ζωή της υιοθετημένης Σιλά στην όμορφη Κωνσταντινούπολη αλλάζει από τη μια στιγμή στην άλλη, όταν εμφανίζεται ο πραγματικός της πατέρας με το πρόσχημα ότι η ετοιμοθάνατη μητέρα της θέλει να την δει για τελευταία φορά. Ο πραγματικός λόγος είναι πως θέλουν να την παντρέψουν με τον Αγά Μποράν, τον αρχηγό της φυλής των Γκέντζο, με απώτερο σκοπό τη λήξη μιας βεντέτας. Η ανυποψίαστη Σιλά πέφτει στην παγίδα και ο εφιάλτης ξεκινά... Μπορεί, όμως, αυτό που ξεκινάει ως εφιάλτης να εξελιχθεί σε αληθινή αγάπη;
Ηγερία

Η Ηγερία λεγόμενη και Εγερία ήταν πρόσωπο της Ρωμαϊκής Μυθολογίας. Πρόκειται για την "Egeria" των Λατίνων.
Αρχικά ήταν Νύμφη (μία από τις τέσσερις Καμένες) και αργότερα σύζυγος του μυθικού Βασιλέως και νομοθέτη Νουμά Πομπιλίου, του δεύτερου βασιλιά της Ρώμης, ο οποίος για να προσδώσει περισσότερο κύρος στους νόμους του έλεγε ότι αυτούς τους υπαγόρευε σ΄ αυτόν η Νύμφη Ηγερία που τη συναντούσε στο δάσος. Η Ηγερία λατρευόταν επίσης και ως προστάτις των γυναικών κατά τον τοκετό.
Το όνομα "Ηγερία" χρησιμοποιείται σήμερα σε εκφράσεις προς ένδειξη φίλης που διακρίνεται στις τέχνες και ειδικότερα σ΄ εκείνες που ασκούν ιδιαίτερη επιρροή στο δημόσιο βίο κυρίως επιφανών ανδρών.
Κατάσχεση εις χείρας τρίτου

Ενδεικτική βιβλιογραφία

ΚΕΔΕ άρθ. 30-34, ΚΠολΔ  άρθ. 982-991
Ροπόταμος

Το όνομα του ποταμού

Ο παγετώνας Ροπόταμο στο νησί Λίβινγκστον στα Νότια Σέτλαντ στην Ανταρκτική πήρε το όνομά του από τον ποταμό Ροπόταμο.
Τομάζος

Το Τομάζος είναι αντρικό κύριο όνομα που απαντά σε ορισμένες περιοχές της Ελλάδας. Από τα σπάνια σήμερα ονόματα, το συναντούμε στα Επτάνησα, τις Κυκλάδες, τα Δωδεκάνησα, την Κρήτη, περιοχές όπου επεκράτησαν παλιότερα οι Ενετοί και οι Γενουάτες ή αργότερα οι Ιταλοί. Ο Αθανάσιος Μπούτουρας το περιλαμβάνει στην κατηγορία των «Ονομάτων εκ ξένων λαών». Το όνομα αντιστοιχεί στο ελληνικά αντρικό βαφτιστικό Θωμάς. Ο γυναικείος τύπος του ονόματος είναι Τομάζα και Τομαζίνα.

Ονομαστική εορτή

Συνήθως, ο Τομάζος γιορτάζει την πρώτη Κυριακή μετά την Πάσχα, την αποκαλούμενη Κυριακή του Θωμά (ή Κυριακή του Αντίπασχα) ή εναλλακτικά στις 6 Οκτωβρίου, ημέρα που η Ορθόδοξη Εκκλησία τιμά τη μνήμη του Θωμά εκ των δώδεκα αποστόλων. Η Καθολική Εκκλησία τιμά τη μνήμη του απόστολου Θωμά στις 3 Ιουλίου.
Άγαλμα του κα

Το άγαλμα κα είναι ένα είδος αρχαίου αιγυπτιακού αγάλματος που σκοπό είχε να παρέχει ένα μέρος όπου μπορούσε να αναπαυτεί το  κα (ζωτική δύναμη ή πνεύμα) ενός ατόμου μετά το θάνατο. Οι αρχαίοι Αιγύπτιοι πίστευαν ότι το κα μαζί με το σώμα, το όνομα, το μπα (προσωπικότητα ή ψυχή), και το šwt (σουάτ, «σκιά»), αποτελούσαν τις πέντε πτυχές (συνθετικά μέρη) ενός ατόμου.

Σκοπός και χρήση

Μετά το θάνατο, η μη υλικές υποστάσεις της ψυχής πιστευόταν ότι απελευθερώνονταν από το σώμα, ελεύθερες να περιδιαβαίνουν τη γη, αλλά χρειάζονταν το φυσικό σώμα ή ένα υποκατάστατο, τέτοιο όπως το άγαλμα κα για να επιστρέψουν σε αυτό μόνιμα.   
Τα αγάλματα κα μπορούσαν επίσης να έχουν τη χρήση της σε μνήμη του νεκρού ερήμην του. Για παράδειγμα, στην Άβυδο στήνονταν εκατοντάδες αγάλματα κα για να μπορούν (μέσω αυτών) οι νεκροί να συμμετέχουν στους ετήσιους εορτασμούς για την ανάσταση του Όσιρι. 
Καθώς οι αρχαίοι Αιγύπτιοι πίστευαν ότι τα αγάλματα μπορούσαν με μαγικό τρόπο να αντιληφθούν τον τρόπο, αναζωογονιούνταν τελετουργικά από τους ιερείς με ένα ειδικό τελετουργικό, την Τελετή ανοίγματος του στόματος. Στην πλήρη μορφή της στην τελετή αυτή, αγγίζονταν με τελετουργικά αντικείμενα το στόμα, η μύτη, και τα αυτιά του αγάλματος, ώστε να αποκατασταθούν σ’ αυτό οι αντίστοιχες αισθήσεις.
Ταυρομαχία (Γκόγια)

Η Ταυρομαχία (Ισπανικά: Tauromaquia) είναι μια σειρά 33 χαρακτικών που φιλοτέχνησε ο Ισπανός ζωγράφος και χαράκτης Φρανθίσκο Γκόγια, η οποία δημοσιεύθηκε το 1816. Τα έργα της σειράς, όπως φανερώνει το όνομά τους, παρουσιάζουν εικόνες ταυρομαχιών.

Γενικά

Ο Γκόγια φιλοτέχνησε τη σειρά Ταυρομαχία την περίοδο 1815 - 1816, κατά τη διάρκεια ενός διαλείμματος από τη δημιουργία της φημισμένης σειρά χαρακτικών του Οι Συμφορές του Πολέμου, σε ηλικία 60 ετών. Οι Συμφορές του Πολέμου καθώς και τα Καπρίτσια, που είχε φιλοτεχνήσει παλιότερα, περιείχαν εικαστικούς σχολιασμούς για τον πόλεμο, τον κλήρο και γενικότερα την τότε Ισπανική κοινωνία, γεγονός που δυσκόλεψε τη δημοσίευση και την ευρεία αναγνώριση της καλλιτεχνικής αξίας τους. Αντιθέτως, η Ταυρομαχία δεν είχε πολιτικό περιεχόμενο, και δημοσιεύθηκε στο τέλος του 1816 σε μια έκδοση 320 έργων - για πώληση ως σειρές ή ως μεμονωμένα έργα - δίχως προβλήματα. Δεν έτυχε κριτικής ούτε εμπορικής επιτυχίας. Ο Γκόγια γοητεύονταν από την ταυρομαχία που φαίνεται πως τον ενέπνεε ως θέμα, καθώς απoτέλεσε συχνά το αντικείμενο έργων του: σε αυτοπροσωπογραφία του (1790 - 1795) απεικονίζει τον εαυτό του με στολή ταυρομάχου· το 1793 είχε υποβάλλει στη Βασιλική ακαδημία του Σαν Φερνάντο οκτώ πίνακες σε λευκοσίδηρο που είχαν ως θέμα τους ταύρους από τη στιγμή που γεννιούνται μέχρι τη στιγμή που οδηγούνται στην κορίντα· με το ίδιο θέμα ασχολείται και στη σειρά λιθογραφιών του Οι ταύροι της Μπορντώ (1825), μια ομάδα αντιτύπων της οποίας αγόρασε ο Ντελακρουά. Ενδεικτικό της αγάπης του για τους ταύρους και την ταυρομαχία είναι το γεγονός ότι σε μία επιστολή του είχε υπογράψει ως Φρανθίσκο των Ταύρων (Francisco de los Toros). Πιθανώς η λατρεία του κινδύνου τροφοδοτούσε και υποκινούσε τη δημιουργική του έμπνευση, όπως φαίνεται και από την επιμονή του σε εικόνες μαρτυρίου και άλλων πράξεων βίας.

Τα έργα

Για τη δημιουργία της σειράς ο Γκόγια χρησιμοποίησε τις τεχνικές της γραμμικής και της τονικής οξυγραφίας (ακουαντίνα). Στις εικόνες της Ταυρομαχίας ο καλλιτέχνης εστιάζει την προσοχή του στις βίαιες σκηνές που εκτυλίσσονται καθώς και στις τολμηρές κινήσεις των ταυρομάχων. Τα γεγονότα δεν παρουσιάζονται όπως τα αντιλαμβάνεται κάποιος αποστασιοποιημένος θεατής αλλά άμεσα, σε αντίθεση με τους Ταύρους της Μπορντώ όπου τα γεγονότα παρουσιάζοντα ως ένα μέσο λαϊκής διασκέδασης.
Οι φύλακες της μέρας (ταινία)

Πλοκή

Το «Οι φύλακες της μέρας» είναι συνέχεια της επιτυχημένης ταινίας Οι φύλακες της νύχτας, επίσης ρώσικης παραγωγής. Ο σκηνοθέτης και σεναριογράφος Τιμούρ Μπεκμαμπέτοφ χρησιμοποίησε ένα  μείγμα ειδικών εφέ, σκηνών δράσης και τρόμου. Έχει περάσει αρκετός καιρός από το φινάλε της πρώτης ταινίας. Ο Αντόν εξακολουθεί να πολεμά τις δυνάμεις του Σκότους, ενώ προσπαθεί ταυτόχρονα να βρει και να σώσει το γιο του από τα νύχια των δυνάμεων αυτών. Όταν όμως βρυκόλακες από τη Σκοτεινή πλευρά αρχίζουν να δολοφονούνται μυστηριωδώς, ο Αντόν κατηγορείται για τους φόνους τους και πρέπει να καταφέρει να αποδράσει από τους Φύλακες της Μέρας που θέλουν το αίμα του.
Άντζελα Σαραφιάν

Βιογραφία

Γεννήθηκε το 1983 στο Γερεβάν της ΣΣΔ της Αρμενίας και σε ηλικία τεσσάρων ετών εγκαταστάθηκε με τους  γονείς της στο Λος Άντζελες.
Ξεκίνησε τις εμφανίσεις στην τηλεόραση το 2000 και έχει παίξει στις σειρές: 24, CSI: Νέα Υόρκη, The Mentalist, Νόμος και Τάξη: Ειδική Ομάδα, Nikita και Criminal Minds.
Από το 2016, συμμετέχει στην τηλεοπτική σειρά Westworld, στην οποία υποδύεται την Κλιμεντάιν Πενιφίδερ.
Στον κινηματογράφο, έχει συμμετάσχει σε διάφορες ταινίες, μεταξύ αυτών στη Χαραυγή - Μέρος 2 και στο Η μεγάλη υπόσχεση, που αναφέρεται στη γενοκτονία των Αρμενίων.
Συμμετοχή της Ισλανδίας στη Eurovision

Ιστορία

Η καλύτερη θέση της Ισλανδίας στο διαγωνισμό είναι η δεύτερη, που την έχει επιτύχει δύο φορές: το 1999, όταν η Selma εκπροσώπησε στην Ισλανδία με το τραγούδι "All Out of Luck", και ήρθε δεύτερη πίσω από τη Σουηδή Charlotte Nilsson και το 2009, όταν η Yohanna ήρθε δεύτερη πίσω από το Νορβηγό Alexander Rybak με την μπαλάντα "Is It True?".
To χειρότερο αποτέλεσμα της Ισλανδίας είναι η τελευταία θέση, η οποία έχει επιτευχθεί δύο φορές μέχρι σήμερα: το 1989, όταν ο Daníel Ágúst πήρε μηδέν βαθμούς με το τραγούδι "Það sem enginn sér" και το 2001, όταν οι Two Tricky έλαβαν 3 βαθμούς με το τραγούδι τους, "Angel".
Με την εισαγωγή των ημιτελικών το 2004, η Ισλανδία προκρίθηκε αυτόματα για τον τελικό το ίδιο έτος, χάρη στην 8η θέση της Birgitta το προηγούμενο έτος. Το 2008, η Ισλανδία έφτασε στον τελικό για πρώτη φορά από τότε, όταν οι Euroband τραγούδησαν το "This Is My Life". Από το 2008 που εισήχθη το σύστημα των δύο ημιτείκών, η Ισλανδία έχει αποτύχει να προκριθεί δύο φορές, το 2015 και το 2016.
Παρά αυτές τις μικτές τύχες, η Ισλανδία είναι η δεύτερη πιο επιτυχημένη χώρα που δεν έχει κερδίσει ποτέ το διαγωνισμό (πίσω από τη Μάλτα).
Η Sigríður Beinteinsdóttir έχει συμμετάσχει τέσσερις φορές (ως μέλος γκρούπ το 1990 και το 1992, ως σόλο καλλιτέχνης το 1994, και ως τραγουδίστρια για φωνητικά το 2007). Η Hera Björk έχει συμμετάσχει τέσσερις φορές (ως τραγουδίστρια για φωνητικά το 2008, το 2009 και το 2015 και ως σόλο καλλιτέχνης το 2010). Ο Stefán Hilmarsson έχει συμμετάσχει δύο φορές (ως μέλος γκρούπ το 1988 και ως μέλος ντουέτου το 1991), όπως η Selma Björnsdóttir (1999 και 2005), ο Eiríkur Hauksson (ως μέλος γκρούπ το 1986 και ως σόλο καλλιτέχνης το 2007), ο Jon Josep Snæbjörnsson (ως σόλο καλλιτέχνης το 2004 και μέλος ντουέτου το 2012) και η Gréta Salóme Stefánsdóttir (ως μέλος του ντουέτου το 2012 και σόλο καλλιτέχνης το 2016).
Ο ισλανδικός ραδιοτηλεοπτικός φορέας για το διαγωνισμό είναι η Ríkisútvarpið (RÚV).
Θεόδωρος Φλογαΐτης

Βιογραφικά στοιχεία

Γεννήθηκε στις 17 Σεπτεμβρίου του 1848 στο Ναύπλιο. Εξελέγη βουλευτής. Απεβίωσε το 1905 στην Αθήνα.

Συγγράμματα

Ο Φλογαΐτης συγκέντρωσε για πρώτη φορά όλους τους νόμους και τα διατάγματα της νεοσύστατης Ελλάδας, από της σύστασης του Βασιλείου μέχρι το 1886 και τα εξέδωσε σε πολλούς τόμους υπό τον τίτλο «Δικαστικοί Νόμοι της Ελλάδος μετά της Σχετικής Νομολογίας του Αρείου Πάγου».
Εμπορικό Λύκειο «Σάμος»

Το Εμπορικό Λύκειο Σάμος  ήταν εμπορική σχολή που λειτούργησε στη Σάμο από το 1898 έως το 1926.

Ίδρυση

Το 1897 ο Μικρασιάτης Αλκιβιάδης Σπυρίδης υπέβαλε αίτηση για σύσταση Εμπορικού Λυκείου με την επωνυμία Σάμος. Η Γενική Συνέλευση έθεσε όμως κάποιους περιορισμούς, όπως η έδρα της Σχολής να βρίσκεται στο Βαθύ, η κυβέρνηση της ηγεμονίας της Σάμου να εγκρίνει το πρόγραμμα των μαθημάτων και τον εσωτερικό κανονισμό του Λυκείου και την γενική εποπτεία να την έχει η κυβέρνηση.
Στις 17 Οκτωβρίου 1898 συστήθηκε το Λύκειο. Στεγάστηκε σε διώροφο σπίτι ιδιοκτησίας Κ. Γιοκαρίνη.
Λόγω οικονομικών δυσχερειών άρχισε να παρακμάζει η Σχολή και το 1926 συγχωνέυθηκε με την ιδιωτική Εμπορική Σχολή Δημητρίου Παράσχου.

Προέλευση μαθητών

Τον δεύτερο χρόνο λειτουργίας της Σχολής φοιτούσαν μαθητές τόσο από τη Σάμο όσο και από άλλα μέρη της Ελλάδας, όπως την Αττάλεια, Σμύρνη, Νέα Έφεσσο, Καστελόριζο, Αϊδίνιο, Κρήνη, Λέρο, Αγχιάλο, Πειραιά, Σώκια, Ναύπακτο, Κάρπαθο, Κω, Κελέμπεσι.

Μαθητές-δίδακτρα

Η Σχολή περιλάμβανε εσωτερικούς και εξωτερικούς μαθητές σε δυο τμήματα. Μορφωτικό για όσους ήταν μέχρι δώδεκα ετών και εμπορικό για μεγαλύτερους.Οι εσωτερικοί κατέβαλαν εικοσιέξι λίρες οθωμανικές για τροφή και δίδακτρα, ενώ οι εξωτερικοί μέχρι δώδεκα ετών πλήρωναν πενήντα έως εκατό φράγκα  και για το εμπορικό δέκα εικοσάφραγκα.

Μαθήματα

Διδάχθηκαν θρησκευτικά, ελληνικά, μαθηματικά, εμπορικά,χημεία, γαλλικά,αγγλικά, τουρκικά,γερμανικά, γυμναστική, μουσική. Ενδεικτικό της έμφασης που δώθηκε στη μουσική ήταν η σύσταση φιλαρμονικής από τη σχολή με 25 πνευστά και αρχιμουσικό τον Γεώργιο Παλαμάρη.
Γεώργιος Βούρης

Βιογραφικά στοιχεία

Η καταγωγή του ήταν από τη Μακεδονία και τα Ιωάννινα. Γεννήθηκε το 1802 στη Βιέννη, και το όνομά του αναφέρεται και ως Georg Constantin Bouris. Σπούδασε Φιλοσοφία και Νομική στο Πανεπιστήμιο της Βιέννης, αλλά σύντομα στράφηκε στο πάθος του που ήταν τα μαθηματικά και η αστρονομία. Αν και μελέτησε υπό την επίβλεψη του καθηγητή μαθηματικών Αντρέας φον Εττινγκχάουσεν (Andreas von Ettingshausen) και του Γιόζεφ Γιόχαν φον Λίτροβ (Joseph Johann von Littrow), διευθυντή του Αυτοκρατορικού Αστεροσκοπείου της Βιέννης, ήταν σε μεγάλο βαθμό αυτοδίδακτος. Στη Βιέννη έγινε διευθυντής του Ελληνικού Μουσείου και την ίδια περίοδο (1834) υπέβαλε στο Αστεροσκοπείο της Βιέννης την εργασία του για τον υπολογισμό της τροχειάς του κομήτη Μπιέλα. Με τη σύσταση του Εθνικού Πανεπιστημίου Αθηνών διορίστηκε, στις 14 Απριλίου 1837, τακτικός καθηγητής των Μαθηματικών και της Μαθηματικής Φυσικής, στην Φιλοσοφική Σχολή, που τότε περιελάμβανε και μαθήματα άλλων επιστημονικών κλάδων.Ήταν ο συντάκτης των πρώτων πανεπιστημιακών εγχειριδίων των μαθηματικών. Το 1844 του ανατέθηκε και η διδασκαλία της Αστρονομίας. Μεταξύ 1845 και 1846, διετέλεσε κοσμήτορας της Φιλοσοφικής Σχολής του Πανεπιστημίου Αθηνών. Πρώτος αυτός πρότεινε την ίδρυση αστεροσκοπείου στην Αθήνα. Εργάστηκε για την πραγματοποίηση της ιδέας αυτής και της διασφάλισης της απαραίτητης δωρεάς από τον Βαρώνο Γεώργιο Σίνα, και επί της καθηγεσίας του ετέθη ο θεμέλιος λίθος του Αστεροσκοπείου, του οποίου και έγινε πρώτος διευθυντής, από το 1846 έως το 1855. Λόγω προβλημάτων υγείας παραιτήθηκε από τη θέση του διευθυντή το 1855, οπότε και ανέλαβε προσωρινά ο καθηγητής Ιωάννης Παπαδάκης, και επέστρεψε στη ιδιαίτερη πατρίδα του Βιέννη, όπου και απεβίωσε στις 14 Ιουλίου 1860. 
Εκτέλεσε μετεωρολογικές παρατηρήσεις στην Αθήνα.
For He's a Jolly Good Fellow

Το "For He's A Jolly Good Fellow" είναι ένα τραγούδι το οποίο τραγουδιέται στις Αγγλοσαξονικές χώρες για να δοθούν τα συγχαρητήρια σε ένα πρόσωπο σε ένα σημαντικό γεγονός, όπως μια συνταξιοδότηση, μια προαγωγή, γενέθλια, μια γέννηση ενός παιδιού, η την νίκη σε ένα γεγονός αθλητικού πρωταθλήματος. Η μελωδία προέρχεται από αυτήν του Γαλλικού τραγουδιού "Marlbrough s'en va-t-en guerre." Το παραδοσιακό παιδικό τραγούδι, The Bear Went Over the Mountain τραγουδιέται στην ίδια μελωδία.
Σύμφωνα με το Guinness Book of World Records, το "For He's a Jolly Good Fellow" είναι το δεύτερο πιο δημοφιλές τραγούδι στην Αγγλική γλώσσα, ακολουθώντας το "Happy Birthday to You" και ακολουθούμενο από το "Auld Lang Syne." Χρησιμοποιείται συχνά στην θέση του "Happy Birthday to You" σε ταινίες και στην τηλεόραση για την αποφυγή πιθανών προβλημάτων πνευματικών δικαιωμάτων.

Ιστορία

Η μελωδία αρχικά συντέθηκε τη νύχτα μετά τη Μάχη του Μαλπλακέ το 1709.

Στίχοι

Όπως πολλά τραγούδια που χρησιμοποιούν αντωνυμίες φυλετικά συγκεκριμένες, το τραγούδι μπορεί να μετατραπεί για να συμφωνεί με το φύλο του προτιθέμενου αποδέκτη, με το "he" να αντικαθίσταται από το "she."
Αθλητικά γεγονότα του 2008/Σεπτέμβριος

Παρατίθενται αθλητικά γεγονότα από όλο τον κόσμο που έλαβαν χώρα το Σεπτέμβριο του 2008, συνοδευόμενα από τις πηγές που τα μετέδωσαν.
1,000 Hours

Ηχογράφιση και κυκλοφορία

Το 1,000 Hours ηχογραφήθηκε το 1988, ενώ η μπάντα ήταν ακόμα με το όνομα "Sweet Children", και κυκλοφόρησε τον Απρίλιο του 1989 σε βινύλιο μόνο, με πολλά διαφορετικά χρώματα του βινυλίου διαθέσιμα (κόκκινο, μπλε, πράσινο, μοβ, κίτρινο, και σαφή) σε περιορισμένες ποσότητες . Μετά την κυκλοφορία του, ήταν επίσης διαθέσιμο με ένα ροζ κάλυμμα (μαύρο βινύλιο μόνο). Λίγο μετά την ηχογράφιση, η μπάντα άλλαξε το όνομά τους σε Green Day, παρά τις αντιρρήσεις του ιδιοκτήτη του Lookout Records Lawrence Larry" Livermore.
Το 1991, όλα τα τραγούδια από το 1,000 Hours επανεκδόθηκαν στο δίσκο 39/Smooth. Παρέμεινε σε έντυπη μορφή από το Lookout! records μέχρι τον Αύγουστο του 2005, όταν Green Day αφαιρέθηκαν από αυτην τη δισκογραφική εταιρία.
Κοινωνιολογία της οικογένειας

Η Κοινωνιολογία της οικογένειας αποτελεί κλάδο της επιστήμης της Κοινωνιολογίας. Ασχολείται δέ με την μελέτη του θεσμού της οικογένειας, της συγγένειας, του γάμου και των μορφών τις οποίες αυτοί προσλαμβάνουν στις διάφορες κοινωνίες. Η οικογένεια και η συγγένεια είναι από τους σημαντικότερους κοινωνικούς θεσμούς. Σε ορισμένες παραδοσιακές κοινωνίες η οικογένεια εξακολουθεί να εκπληρώνει λειτουργίες που σε άλλες πιο μοντέρνες κοινωνίες έχουν ανατεθεί σε οργανωμένους θεσμούς (π.χ. υγειονομική περίθαλψη).

Ορισμός

Κοινωνιολογία της οικογένειας είναι η μελέτη της μονάδας της οικογένειας από μια κοινωνιολογική οπτική γωνία. Η εξέταση αυτή κυριαρχείται από την ανάλυση της κοινωνικής τάξης, του φύλου και της εθνικότητας. Περαιτέρω η κοινωνιολογία της οικογένειας εξετάζει το αποτέλεσμα της κοινωνικής αλλαγής πάνω στην οικογένεια. Σε αυτόν τον τύπο μελέτης περιλαμβάνεται και ο αριθμός των παιδιών που υπάρχουν στην οικογένεια, η σχετική τους ηλικία, οι φυλετικές και/ή οι εθνικές τους καταβολές, το οικονομικό επίπεδο και η κινητικότητα της μονάδας, το επίπεδο εκπαίδευσης των μελών της οικογένειας, ποιες από τις εκδηλώσεις της ζωής ιεραρχούνται ως σημαντικές από και για την οικογενειακή μονάδα, και όλες οι αλληλοεπιδράσεις της οικογενειακής μονάδας με το κοινωνικό και το πολιτισμικό περιβάλλον, αλλά και μεταξύ τους. Η κοινωνιολογία της οικογένειας ασχολείται επίσης με την πολλαπλότητα των μορφών της οικογένειας στις σύγχρονες κοινωνίες σε σχέση με την ιδεολογία, τις διαφορές των φύλων, και τις κρατικές πολιτικές όπως εκείνες που αφορούν το γάμο.

Γενετήσια ένωση

Ορίζεται ως ένωση δύο ετερόφυλων προσώπων, με κύριο χαρακτηριστικό την επιδίωξη της δυνατότητας τεκνογονίας Διάφορες μορφές γενετήσιων ενώσεων εμφανίζονται σε διάφορες κοινωνίες από την αρχαιότητα έως σήμερα. Η ποικιλομορφία τους είναι χαρακτηριστική. Π.χ. η παλλακεία στο αρχαίο ρωμαϊκό δίκαιο ή ο προσωρινός με ιδιωτικό συμφωνητικό συναπτόμενος γάμος "μουτ΄ά" στον ισλαμικό κόσμο .

Γάμος

Κατ΄αρχάς η έννοια του γάμου έχει δύο σημασίες. Πρώτον, σημαίνει την ειδική τελετή με την οποία συνίσταται και αναγνωρίζεται μια νόμιμη ένωση. Δεύτερον, αποτελεί έναν θεσμό που ορίζεται ως κοινωνικά αναγνωρισμένη ένωση δύο προσώπων, που χαρακτηρίζεται από την μακροχρόνια συνοίκηση των συζύγων, την οικονομική συνεργασία των συζύγων και τις κοινές υποχρεώσεις ανατροφής και φροντίδας των παιδιών*. Ο θεσμός του γάμου χαρακτηρίζεται από τον Δ.Γ. Τσαούσης, και από τη ρύθμιση των γενετήσιων σχέσεων και της αναπαραγωγής. Όμως αυτό το κομμάτι δεν είναι απαραιτήτως συνδεδεμένο με τον γάμο στο γενικό του ορισμό καθώς, η κοινωνία μεταβάλλεται και το ίδιο μεταβάλλεται και ο θεσμός του γάμου.
Χαλκίς Αραβίας

Η Χαλκίς ήταν αρχαία ελληνική πόλη στην Αραβία.
Η πόλη αναφέρεται μονάχα από τον Πλίνιο στην Historia Naturalis του (βιβλίο 6, 159). Πολύ πιθανόν να βρισκόταν (κατά τα λεγόμενα του Πλινίου) στην βορειοδυτική αραβική χερσόνησο. Θεωρείται ότι κτίστηκε από τον επίτροπο του Αντιόχου Δ΄, Νουμήνιο, όταν μέσα σε μια ημέρα κατατρόπωσε σε ναυμαχία και μάχη τους αποστατήσαντες Πέρσες, στο ακρωτήριο των Ναυμαχιών (λατ. Naumachaeorum promontorium), στο στενό του Ορμούζ. Στο σημείο εκείνο ανήγειρε διπλό τρόπαιο για τον Δία και τον Ποσειδώνα. Ίσως ο Νουμήνιος να έφερε κατοίκους (=στρατιωτικοί άποικοι κατά την Σελευκιδική φρασεολογία), από την συριακή Χαλκίδα. Ωστόσο ο ερευνητής Kiepert υποθέτει ότι ο Πλίνιος στο εδάφιό του θα ανέφερε συγκεχυμένα τις ομώνυμες πόλεις της Συρίας στην κοιλάδα του Ορόντη (Αρέθουσα, Λάρισα, Χαλκίς). Κατά τον Πλίνιο, η Χαλκίς καταστράφηκε νωρίς από πολέμους.
Άγνωστη η σημερινή της τοποθεσία.
Ll

Το <Ll> είναι γράφημα των λατινικών αλφαβήτων. Αποτελεί ξεχωριστό δίγραφο σε γλώσσες όπου συμβολίζει ένα ξεχωριστό φώνημα ενώ στις υπόλοιπες συνήθως αντιπροσωπεύει φθόγγους και είναι προϊόν ορθογραφικών συμβάσεων.
Γλώσσες όπου υφίσταται ως αυτόνομο δίγραφο είναι τα αλβανικά (όπου αντιστοιχεί στο πλάγιο υπερωικό φώνημα /ɬ/), τα ισλανδικά (όπου συμβολίζει το πλάγιο τριβόμενο αλλόφωνο [tɬ]) , τα γαλικιανά και τα καταλανικά (όπου συμβολίζει το πλάγιο ουρανικό φώνημα /ʎ/). Στα ισπανικά θεωρείτο δίγραφο μεταξύ 1754 και 2010 (ονόματι elle, [eʎe], [eʝ̞e] ή [eʒe]) και τοποθετείτο μετά το γράμμα L στο ισπανικό αλφάβητο. Σε διάφορες διαλέκτους της Αμερικής και της Ισπανίας αντιστοιχούσε στο πλάγιο ουρανικό φώνημα που πλέον βρίσκεται σε υποχώρηση, συγκλίνοντας με το ουρανικό προσεγγιστικό (yeísmo).
Από την άλλη, στα ιταλικά συμβολίζει το μακρύ [l:] ενώ στα αγγλικά αντιστοιχεί στο φώνημα /l/.